Il-ġmiel ta' ħajja sewwa Ibni, tinsiex it-tagħlim tiegħi, iżda żomm f'qalbek il-kmandamenti tiegħi; għax għomor twil u ħafna snin, u riżq tajjeb iġibulek. It-tjieba u l-fedeltà tħallihomx iħalluk; ma' għonqok orbothom; iktibhom f'qalbek. Hekk issib xorti u isem tajjeb quddiem Alla u l-bnedmin. Ittama fil-Mulej b'qalbek kollha, u tafdax fl-għaqal tiegħek. Fih aħseb f'kulma tagħmel, u hu jwittilek triqatek. Toqgħodx taħseb kemm inti għaref, imma ibża' mill-Mulej u warrab mill-ħażen. Ħa jkun dan is-saħħa ta' ġismek, u d-duwa għal għadmek. Weġġaħ lill-Mulej b'ġidek, u bl-ewwel dħul tal-qligħ tiegħek; u jimtlew bil-qamħ l-imħażen tiegħek, u l-imgħasar bl-inbid ifuru. Ibni, tistmerrx it-tagħlim tal-Mulej, u tiddejjaqx bit-twiddib tiegħu, għax il-Mulej iwiddeb lil min iħobb, u jgħakkes 'l ibnu l-maħbub. Hieni min isib l-għerf, u l-bniedem li jikseb id-dehen, għax qligħ l-għerf jiswa aktar mill-fidda, u l-ġid li jġiblu hu aħjar mid-deheb. L-għerf hu egħżeż mill-ħaġar prezzjuż, kulma tixtieq qalbek ma jiswiex daqsu. Għomor twil f'idu l-leminija, għana u ġieħ fix-xellugija. Fihom għaxqa triqatu, kollha sliem mogħdijietu. Hu siġra tal-ħajja għal min iħaddnu; hieni hu min iżomm sħiħ miegħu. Bl-għerf il-Mulej waqqaf l-art, bid-dehen saħħaħ is-smewwiet; bl-għerf tiegħu nfetħu qigħan il-baħar, u s-sħab iraxxax il-qtar tan-nida. Ibni, żomm l-għaqal u l-qjies, twarrabhomx minn quddiem għajnejk; huma jkunu l-ħajja ta' ruħek, u t-tiżjin ta' għonqok. Imbagħad timxi bla biża' fi triqtek, u ma jogħtrux riġlejk. Jekk tmur torqod, ma jkollokx għax tibża'; xħin timtedd, jiġik ħelu l-irqad. Tibżax meta tara l-boloh jitwerwru, jew tiġi fuqhom il-ħsara tal-ħżiena, għax il-Mulej ikun maġenbek, u jħarislek riġlek biex ma tinqabadx. L-imġiba mal-proxxmu Min ħaqqu l-ġid tiċħadhulux, meta dan tista' tagħmlu. Tgħidx lil għajrek: "Mur, u erġa' ejja; nagħtik għada," meta għandek mnejn tagħtih. Tfassalx il-ħsara kontra għajrek, hu u jserraħ bit-tama fik. Titlewwimx ma' ħaddieħor għal xejn b'xejn, jekk ma għamillek l-ebda deni. Tgħirx għall-bniedem vjolenti, u titħajjarx timxi fuq xi mġiba tiegħu; għax min jimxi bl-imgħawweġ jistkerrhu l-Mulej, imma f'idejh huma dawk li jimxu bis-sewwa. Is-saħta tal-Mulej f'dar il-ħżiena, imma hu jbierek djar it-tajbin. Min iżeblaħ lill-oħrajn jistmellu l-Mulej, imma lit-twajbin jagħtihom il-grazzja. L-għorrief jirtu l-ġieħ, imma l-boloh jiksbu l-għajb.